კარლის ულმანისი

კარლის აუგუსტს ვილჰელმს ულმანისი (ლატვ. Kārlis Augusts Vilhelms Ulmanis, დ. 4 ეკენია, 1877 — ღ. 20 ეკენია, 1942) — ლატვიარი პოლიტიკოსი დო დიქტატორი, ლატვიაშ პრეზიდენტი 1936-1940 წანეფს, პრემიერ-მინისტრი 1918-1921, 1925-1926, 1931 დო 1934-1940 წანეფს.

ულმანისი გურაფულენდჷ აგრონომიას, გერმანიას. გურაფაშ თებაშ უკულ ლატვიაშა დირთჷ დო მუშობა ქიდიჭყჷ აგრარული სექტორს. ულმანისი ლჷმენდჷ ლატვიაშ დუდიშულობაშო, ნამუთ რუსეთიშ იმპერიაშ აკოდგინალუაშა მიშმეშჷ. რუსეთიშ 1905 წანაშ რევოლუციაშ უკულ, ამერიკაშა მიდართჷ დო ლექციეფს კითხულენდჷ ნებრასკაშ უნივერსიტეტიშ აგრარული ფაკულტეტის. 

1913 წანას რუსეთიშ იმპერიაქ ამნისტია გეგშაშქჷ დო ულმანისიქ ლატვიაშა დირთჷ. 1917 წანაშ რუსეთიშ რევოლუციაშ მიმალობას, თიქ ქუდარსხუ პარტია ლატვიარი ფერმერეფიშ რსხუ, ნამუშ ღანკი ლატვიაშ ზოხორინელობაშო ლჷმა რდჷ. ულმანისიქ დეხოლჷ შხვა ნაციონალისტეფს დო თინეფიწკჷმა ართო გაჭყჷ ლატვიაშ ერუანული სხუნუ, ნამუქჷთ 1918 წანაშ 18 გერგობათუთას, რუსეთიშე დუდიშულობა გეგმაცხადჷ. ულმანისიქ გინირთჷ ლატვიაშ ობორჯე თარობაშ მადუდეთ. მაართა მოსოფელიშ ლჷმაშ უკულიანი პერიოდის, ლატვიაშო სერიოზული საფრთხეს წჷმარინუანდეს რუსეთი, გერმანია დო ქიანაშ დინახალე - ლატვიარი კომუნისტეფი. ლატვიაქ, საფრანგეთიშ, ბრიტანეთიშ დო პოლონეთიშ ალარინათ წჷმოძინელო დოთხილუ სუვერენიტეტი. ულმანისიშ ორგანიზაფათ, 1920 წანას იმანჯჷ პარლამენტიშ გიშაგორუეფქ. თე წანაშ მარაშინათუთას, ლატვიაქ ქუდოდვუ ოთინჩალე ხეკულუა სხუნუეთიწკჷმა.

1934 წანას ულმანისიქ დეთხინუ პარლამენტი დო აკრძალჷ პოლიტიკური პარტიეფი დო ქიმწიჭყჷ ავტორიტარული მართუალა. 1940 წანას, სხუნუეთიშ ჯარეფქ გემშეჭკირეს, ლატვია ქიდეკინეს დო ულმანისი ოჭოფეს. ულმანისი რუსეთიშა გეგნახორეს.

ქოძირით თაშნეშე
 ლჷმა ლატვიაშ დუდიშულობაშო
 სხუნუეთიშით ლატვიაშ ოკუპაცია (1940)

ლიტერატურა
 ენციკლოპედია ბრიტანიკა

კატეგორია:დუნაბადი 1877
კატეგორია:ნაღურა 1942
კატეგორია:ლატვიარეფი
კატეგორია:ლატვიარი პოლიტიკოსეფი
კატეგორია:ლატვიაშ პრეზიდენტეფი
კატეგორია:ლატვიაშ პრემიერ-მინისტრეფი